
B7‑0481/2001
Europa-Parlamentets beslutning om EU's bestræbelser med hensyn til bekæmpelse af korruption

Europa-Parlamentet,
–
der henviser til meddelelse af 6. juni 2011 fra Kommissionen til Europa-Parlamentet, Rådet og Det Europæiske Økonomiske og Sociale Udvalg med titlen "Bekæmpelse af korruption i EU" (KOM(2011)0308) og til Kommissionens afgørelse (C(2011)3673) om indførelse på EU-plan af en indberetningsmekanisme for regelmæssig evaluering af bekæmpelsen af korruption ("EU's rapport om bekæmpelse af korruption"), 

–
der henviser til artikel 67, stk. 3, og artikel 83, stk. 1, i traktaten om Den Europæiske Unions funktionsmåde og til Stockholmprogrammet - Et åbent og sikkert Europa i borgernes tjeneste og til deres beskyttelse,

–
der henviser til Europa-Parlamentets skriftlige erklæring 2/2010 om Unionens bestræbelser på bekæmpelse af korruption,

–
der henviser til Rådets rammeafgørelse 2003/568/RIA af 22. juli 2003 om bekæmpelse af bestikkelse i den private sektor,

–
der henviser til EU-konventionen udarbejdet på grundlag af artikel K.3 i traktaten om Den Europæiske Union om beskyttelse af De Europæiske Fællesskabers finansielle interesser (EFT C 316 af 27.11.1995) og til protokollen udarbejdet på grundlag af artikel K.3 i traktaten om Den Europæiske Union til konventionen om beskyttelse af De Europæiske Fællesskabers finansielle interesser (EFT C 313 af 23.10.1996), der gør svig og korruption, der berører EU's finansielle interesser, strafbart,

–
der henviser til EU-konventionen udarbejdet på grundlag af artikel K.3, stk. 2, litra c), i traktaten om Den Europæiske Union om bekæmpelse af korruption, der involverer tjenestemænd ved De Europæiske Fællesskaber eller i EU's medlemsstater (EFT C 195 af 25.6.1997), der gør svig og korruption, uafhængigt af, om det berører EU's finansielle interesser, strafbart,

–
der henviser til forretningsordenens artikel 115, stk. 5, og artikel 110, stk. 2,

A.
der henviser til, at korruption er et område for særlig grov kriminalitet med en grænseoverskridende dimension, som ofte har konsekvenser på tværs af og ud over EU's grænser, og at Unionen har en generel beføjelse til at handle på området for bekæmpelse af korruption;

B.
der henviser til, at artikel 67 i TEUF fastsætter Unionens forpligtelse til at sikre et højt sikkerhedsniveau, herunder gennem forebyggelse og bekæmpelse af kriminalitet og tilnærmelse af medlemsstaternes straffelovgivning, og der henviser til, at artikel 83 i TEUF medregner korruption som kriminalitet af særlig grov karakter med en grænseoverskridende dimension;

C.
der henviser til, at Stockholmprogrammet (4.1) medregner korruption blandt de transnationale trusler, der fortsat er en udfordring for EU's indre sikkerhed, og som kræver en klar og omfattende reaktion;

D.
der henviser til, at fire ud af fem EU-borgere anser korruption som værende et alvorligt problem i deres medlemsstat (Eurobarometerundersøgelse fra 2009 om europæernes holdning til korruption), og at 88 % af de adspurgte i en rundspørge i 2008 om Stockholmprogrammet mente, at EU bør gøre mere ved korruption; 

E.
der henviser til, at en anslået 120 mia. EUR forsvinder hvert år på grund af korruption, hvilket svarer til en procent af BNP i EU (KOM (2011)0308); 

F.
der henviser til, at korruption undergraver retsstaten, fører til misbrug af EU-midler, som kommer fra skatteyderne, og forvrider markedet, og at korruption har spillet en rolle i den aktuelle økonomiske krise;

G.
der henviser til, at den økonomiske genopretning af medlemsstater, der er ramt af den økonomiske og finansielle krise, er hæmmet af korruption, skatteunddragelse, skattesvig og anden økonomisk kriminalitet;

H.
der henviser til, at korruption har skadelige sociale konsekvenser, eftersom organiserede kriminelle grupper anvender korruption til at begå anden grov kriminalitet, som f.eks. narkotika- og menneskehandel (KOM(2011)0308);

I
der henviser til, at ledere og beslutningstagere mangler politisk vilje til at bekæmpe korruption i alle dens former, og at gennemførelsen af ​​antikorruptionslovgivningen er forskellig i de forskellige medlemsstater og alt i alt er utilfredsstillende (KOM(2011)0308);

J.
 der henviser til, at tre EU-medlemsstater ikke har ratificeret Europarådets strafferetskonvention om korruption, tolv har ikke ratificeret dens tillægsprotokol, og syv har ikke ratificeret civilretskonventionen om korruption; der henviser til, at tre medlemsstater endnu ikke har ratificeret FN's konvention mod korruption, og at fem EU-medlemsstater har ikke ratificeret OECD's konvention om bekæmpelse af bestikkelse;

K.
der henviser til, at opfattelsen af ​​korruption i alvorlig grad underminerer den gensidige tillid medlemsstaterne imellem og således påvirker samarbejdet på området for retlige og indre anliggender;

L.
der henviser til, at det retlige samarbejde i korruptionssager med en grænseoverskridende dimension stadig er kompliceret og langsom;

M.
der henviser til, at hvis problemet ikke løses hurtigt og korrekt, risikerer korruption at undergrave tilliden til de demokratiske institutioner og svække de politiske lederes ansvarlighed (KOM(2011)0308);

N.
der henviser til, at korruption har holdt mange diktatoriske regimer ved magten og tilladt dem at kanalisere betydelige pengesummer til udenlandske bankkonti, herunder europæiske; der henviser til, at medlemsstaterne skal intensivere deres bestræbelser på at spore og fastfryse udenlandske stjålne aktiver, så de kan returneres til deres retmæssige ejere;

1.
glæder sig over Kommissionens vedtagelse den 6. juni 2011 af en antikorruptionspakke
, som omfatter en meddelelse om bekæmpelse af korruption i EU og en beslutning om at etablere "EU's rapport om bekæmpelse af korruption";

2.
opfordrer Kommissionen til at prioritere bekæmpelsen af korruption i forbindelse med sin sikkerhedsdagsorden for de kommende år, herunder med hensyn til de menneskelige ressourcer, der afsættes hertil;

3.
opfordrer Kommissionen til i sin rapporteringsmekanisme at behandle de centrale spørgsmål om effektiv gennemførelse af antikorruptionslovgivning og sanktioner med afskrækkede virkning, herunder dem, der er pålagt af de retshåndhævende og de retlige myndigheder;

4.
opfordrer Kommissionen til at tage fat på gennemførelsen og håndhævelsen af EU's antikorruptionslovgivning, herunder sanktioner med afskrækkende virkning, og til at tage skridt til at fremme medlemsstaternes gennemførelse og håndhævelse af relevante internationale og regionale antikorruptionsinstrumenter;

5.
opfordrer Kommissionen til i forbindelse med gennemførelsen af ​​EU's antikorruptions- rapporteringsmekanisme at sikre, at der i ekspertgruppen og netværket af forsknings-korrespondenter sidder uafhængige eksperter, at alle eksperter har en dokumenteret høj integritet, omdømme og ekspertise, og at en række af civilsamfundets organisationer er repræsenteret;

6.
anmoder Kommissionen om at overveje at udarbejde foreløbige rapporter om bekæmpelse af korruption før 2013, da det i lyset af den nuværende økonomiske krise i mange medlemsstater haster med at få løst dette problem;

7.
opfordrer Kommissionen til på grundlag af artikel 83, stk. 1, i TEUF at vedtage minimumsregler for, hvad der skal betragtes som korruption, og for dermed forbundne sanktioner i betragtning af korruptionens grænseoverskridende virkninger og dens konsekvenser for det indre marked;

8.
noterer sig med bekymring de manglende fremskridt i medlemsstaternes gennemførelse af Rådets rammeafgørelse fra 2003 om bekæmpelse af korruption i den private sektor; opfordrer indtrængende medlemsstaterne til at gennemføre og håndhæve bestemmelserne i denne rammeafgørelse;

9.
opfordrer Rådet og medlemsstaterne til fuldt ud at gennemføre EU-konventionerne fra 1995 og 1997, der gør svig og korruption strafbart;

10.
foreslår, at Kommissionen træffer yderligere foranstaltninger på EU-plan i retning af en harmonisering af lovgivningen om beskyttelse af informanter (herunder beskyttelse mod injuriesager og sagsanlæg) og kriminalisering af ulovlig berigelse;

11.
opfordrer alle EU-institutionerne, herunder EU's agenturer og medlemsstaterne, til at sikre større gennemsigtighed ved at udarbejde adfærdskodekser eller forbedre de allerede eksisterende kodekser med klarere regler om interessekonflikter samt til at træffe foranstaltninger til forebyggelse og bekæmpelse af korruption i politik og medier, herunder ved at øge gennemsigtigheden af ​​og tilsynet med finansiering og støtte;

12.
opfordrer medlemsstaterne til at investere finansielle og menneskelige ressourcer i bekæmpelse af korruption; understreger behovet for, at medlemsstaterne samarbejder med Europol, Eurojust og OLAF i forbindelse med efterforskning og retsforfølgning af forbrydelser i forbindelse med korruption;

13.
opfordrer Kommissionen og Eurojust til at sikre en mere effektiv og hurtig udveksling af dokumenter og oplysninger mellem de nationale domstole i korruptionssager med en grænseoverskridende dimension;

14.
opfordrer Rådet til at sikre den nødvendige politiske vilje, som i øjeblikket mangler i nogle medlemsstater, til at bekæmpe korruption og gennemføre de foranstaltninger, der vedtages af Kommissionen via korruptionsbekæmpelsespakken og den bredere pakke om beskyttelse af den lovlige økonomi;

15.
opfordrer Rådet og Kommissionen til at gøre det nuværende netværk af nationale kontaktpunkter til bekæmpelse af korruption mere effektive, og opfordrer Kommissionen til at holde Europa-Parlamentet orienteret om aktiviteterne i dette netværk;

16.
opfordrer Rådet og medlemsstaterne til at ratificere og fuldt ud gennemføre Organisationen for Økonomisk Samarbejde og Udviklings (OECD) konvention om bekæmpelse af korruption af udenlandske embedsmænd i internationale handelstransaktioner; fremhæver den negative virkning, som korruption af udenlandske embedsmænd har på Unionens grundlæggende rettigheder samt på miljø- og udviklingspolitikkerne;

17.
mener, at kampen mod korruption indebærer større gennemsigtighed i finansielle transaktioner, især dem, der involverer de såkaldte offshore-centre inden for EU og andre steder i verden;

18.
opfordrer Rådet til at handle i fællesskab med Kommissionen i forbindelse med indgåelse af aftaler med tredjelande (især de såkaldte offshore-centre) med henblik på at opnå mulighed for udveksling af ​​oplysninger med disse lande om bankkonti og finansielle transaktioner, der vedrører EU-borgeres og -virksomheders;

19.
opfordrer Kommissionen til at gøre kampen mod misbrug af anonyme skuffeselskaber i jurisdiktioner med bankhemmelighed, der muliggør kriminelle pengestrømme, til et centralt element i den kommende reform af direktivet om hvidvaskning af penge;

20.
opfordrer indtrængende Kommissionen til at sikre en stærk politisk koordinering af antikorruptionsrapporteringsmekanismen med de nye strategier til bekæmpelse af svig og det lovgivningsmæssige initiativ vedrørende inddrivelse af udbytte fra kriminelle aktiviteter, der indgår i den bredere pakke om beskyttelse af den lovlige økonomi;

21.
anmoder Kommissionen om hvert år at aflægge rapport til Europa-Parlamentet om gennemførelsen af ​​EU's antikorruptionspolitik og forelægge, når det er relevant og muligt, foreløbige rapporter om specifikke problemer i forbindelse med bekæmpelsen af ​​korruption i EU;

22.
pålægger sin formand at sende denne beslutning til Europa-Kommissionen og Ministerrådet.

� Antikorruptionspakken omfatter en meddelelse om bekæmpelse af korruption i EU, en afgørelse om indførelse af en antikorruptionsrapporteringsmekanisme, en beretning om gennemførelse af Rådets rammeafgørelse 2003/568/JHA om bekæmpelse af bestikkelse i den private sektor samt en rapport om betingelserne for EU's deltagelse i Europarådets Sammenslutning af Stater mod Korruption (GRECO).

